Број: 59/2020

Дана: 16.06.2020. године

СРЕМСКА МИТРОВИЦА

На основу члана 6. став 2. алинеја 2., Одлуке о оснивању друштва са ограниченом одговорношћу „Агенција за рурални развој Града Сремска Митровица“ доо, („Службени лист Града Сремска Митровица“, број: 3/2013, 7/2013, 9/2013 и 1/2017 ) Програма пословања „Агенција за рурални развој Града Сремска Митровица“ доо, Сремска Митровица за 2020. годину („Сл. лист Града Сремска Митровица“ бр. 2/2020 ), Програма мера подршке за спровођење пољопривредне политике и политике руралног развоја града Сремска Митровица за 2020. годину („Сл. лист Града Сремска Митровица“ бр. 2/2020 ) директор Агенције за рурални развој града Сремска Митровица, доноси:

ПРАВИЛНИК

О УСЛОВИМА И НАЧИНУ ОСТВАРИВАЊА ПРАВА НА ПОДСТИЦАЈЕ ЗА ПРЕМИЈУ ОСИГУРАЊА УСЕВА, ПЛОДОВА, ВИШЕГОДИШЊИХ ЗАСАДА И ЖИВОТИЊА

**О*ПШТЕ ОДРЕДБЕ***

**Члан 1**.

Овим правилником ближе се прописују врсте подстицаја који се односе на унапређење конкурентности a обухватају подстицаје за управљање ризицима премије осигурања ратаских, повртарских, воћарских култура и винове лозе те уматичених животиња (у даљем тексту: подстицаји), услови, начин остваривања права на подстицаје, мaксимaлни изнoси пoдстицaja по кориснику и уређују друга питања од значаја за реализацију Финансијског плана „Агенције за рурални развој Града Сремска Митровица“ доо, Сремска Митрoвица, конто 569 – остали финансијски расходи, а у вези доделе подстицаја.

**Члан 2.**

Врсте подстицаја су:

1. подстицаји за осигурање ратарских култура;
2. подстицаји за осигурање повртарских култура;
3. подстицаји за осигурање воћарских култура и винове лозе;
4. подстицаји за осигурање уматичених животиња.

***НАЧИН ДОДЕЛЕ СРЕДСТАВА***

**Члан 3.**

Средства се додељују на основу конкурса којим се прописују ближи услови за остваривање права на подстицаје.

Конкурс се објављује у недељном листу "Сремске новине", „М новине“, на интернет страници Агенције www.arrsm.rs, oгласној табли Агенције и порталу е-Управа.

***ИЗНОС СРЕДСТАВА КОЈИ СЕ ДОДЕЉУЈУ***

**Члан 4.**

Подстицаји се утврђују у процентуалном износу од вредности плаћене премије, умањене за износ средстава на име пореза на премију неживотног осигурања и то:

1. у проценту од **20%** за осигурање ратарских култура и уматичених грла;
2. у проценту од **10%** за осигурање повртарских и воћарских култура и винове лозе.

Максимални износи подстицаја по врсти подстицаја из члана 2.

Максимални износи средстава за субвенционисање дела плаћене премије осигурања пољопривреде по једној пријави износи **20.000,00 динара**.

***ПРАВО УЧЕШЋА НА КОНКУРСУ И ПОТРЕБНА ДОКУМЕНТАЦИЈА ЗА УЧЕШЋЕ НА КОНКУРСУ***

**Члан 5.**

Право учешћа на конкурсу имају физичка лица - носилац регистрованог комерцијалног породичног пољопривредног газдинства која имају пребивалиште на територији Града Сремска Митровица ако је:

1. уписано у Регистар пољопривредних газдинстава и налази се у активном статусу ( у даљем тексту: Регистар ),
2. код друштва за осигурање осигурао од ризика:

* усеве и плодове на површини пољопривредног земљишта које је уписано у Регистар под одговарајућом биљном културом,

- уматичена грла.

***Документација која се подноси на конкурс***:

1. читко попуњен образац пријаве,
2. фотокопија личне карте или очитана лична карта подносиоца захтева,
3. оригинал Извод из Регистра пољопривредних газдинстава који издаје Управа за трезор (подаци о пољопривредном газдинству, прва страна Извода као и остале стране извода са подацима о површинама и трећа страна извода с подацима о животињама, не старији од 30 дана);
4. фотокопија полисе осигурања усева односно уматичених грла са прилозима (парцеле,култура,број и врста грла) издата од стране друштва за осиграње код кога је подносилац захтева осигуран у периоду од 16.новембра претходне до 15.новембра текуће године,
5. оригиналну потврду о плаћеној премији осигурања од осигуравајуће куће код које је физичко лице осигурало своје усеве односно уматичена грла код кога је подносилац захтева осигуран у периоду од 16.новембра претходне до 15.новембра текуће године,
6. уверење (потврда) или оверена фотокопија о уматиченим грлима које издаје Пољопривредни факултет Департман за сточарство Нови Сад.
7. фотокопија картице наменског жиро- рачуна подносиоца пријаве.

Агенција задржава право да од подносиоца пријаве затражи додатну документацију.

***ПОСТУПАЊЕ СА ПРИЈАВАМА***

**Члан 6.**

Комисија неће узети у разматрање пријаве које:

1. су поднете пре и након истека рока који је прописан Конкурсом;
2. су поднете уз документацију која не гласи на подносиоца пријаве као и уз документацију која је издата након подношења пријаве;
3. сваку наредну пријаву истог подносиоца у текућој години.

***ОДЛУЧИВАЊЕ О ДОДЕЛИ СРЕДСТАВА***

**Члан 7.**

Поднете пријаве разматра и предлог одлуке о додели средстава даје Комисија за разматрање пријава (у даљем тексту: Комисија).

Чланове Комисије именује директор Агенције за рурални развој Града Сремска Митровица ( у даљем тексту: директор ) из редова запослених, као и стручних лица из градских управа.

Комисија утврђује листу подносилаца пријава који испуњавају услове на основу достављене документације, у складу са Конкурсом и Правилником. Комисија заседа када процени да су се стекли услови за доношење Записника и предлога Одлуке о додели средстава а најмање два пута у току трајања конкурса, у ком ће навести број поднетих пријава, прихватљиве пријаве са приказом износа, неприхватљиве пријаве разврстане по разлозима неприхватљивости.

Предлогом одлуке о додели средстава утврђују се појединачни износи средстава по подносиоцу пријаве ком су одобрена средства а подносиоцима пријава којима средства нису одобрена наводе се разлози одбијања/одбацивања.

Коначну одлуку о додели средстава доноси директор.

Одлука је коначна и против исте се не може изјавити жалба, нити се може водити управни спор.

***КРИТЕРИЈУМИ ЗА ДОДЕЛУ СРЕДСТАВА***

**Члан 8.**

Комисија даје предлог за доделу бесповратних средстава на основу поднете документације и по редоследу пристиглих уредних пријава до износа средстава предвиђеним за ове намене.

Средства предвиђена за подстицаје износе 5.000.000,00 динара.

***ЗАВРШНЕ ОДРЕДБЕ***

**Члан 9.**

Правилник ступа на снагу даном доношења.

Директор

\_\_\_\_\_\_\_\_\_\_\_\_\_\_\_\_\_\_\_\_

Петар Самарџић